Protestation von Speyer (20. April 1529) - VD16 D 3013. Benutztes Exemplar: Wien, ÖNB, Sign. *69.E.94.(12)
source date: 1529
edition published: 2022
language: deut
availability: This file is licensed under the terms of the Creative Commons License CC-BY 4.0 (Attribution 4.0 International) (https://creativecommons.org/licenses/by/4.0/)

Der durchleüchtigisten Durchleuchtigen, Hochgepornen Fursten und Herrn, herrn Johansen Hertzogen zu Sachsen, des heiligen Römischen Reichs Ertzmarschalgck, Churfürsten etc., Herrn Georgen Marggrafen zu Brandenburg etc., Herrn Ernsten Hertzogen zu Lunenburg etc., Herrn Philipsen Landtgrafen zu Hessen etc., und Herrn Wolffgang Fürsten zu Anhalt etc., andre und endtliche Protestation auff dem Jungstgehalten Reichßtage zu Speyr wider den Ersten artickel desselben fürgenommen abschids[^1] unsern hailigen glauben, dasselben Religion oder Ceremonien belangend, gethon. Wie die durch irer Churfürstlichen und Fürstlichen gnaden treffenlich rädte, Königlicher Majestät zu Hungern und Böhem als Kaiserlicher Majestät Stathaldter im hailigen reich und obersten Commissari- en aigen handen uberantwort ist. M D XXIX.[^2]

[^1: Gemeint sind die in den Artikeln 1 bis 13 beschlossenen Bestimmungen des Speyerer Reichsabschieds 1529, vgl. den Text S. , Z. des Speyerer Reichsabschieds.]

[^2: Fehlt DRTA.JR 7,2, S. 1274.]

Durchleuchtiger Kunig, auch Hochwirdigisten, Hochwirdigen, Hochgepornen, Erwirdigen, Wolgebornen und Edeln, lieben und Gnediger Herren Oheim, Vettern, Schweger, Freundt, und besonder lieben: Nachdem wir uns auff Römischer Kaiserlicher Majestat, unsers aller Gnedigsten herrn erfordern und daneben Eur Königklichen Durchleuchtigkait fraindtlich beschreiben[^3] Derselben irer Kaiserlichen Durchleuchtigkait[^4] zu fraindtlichem unnd dyenstlichem gefallen, auch gemainer[^5] Christennhait unnd dem hailigen Reich zu gut, hieher zu disem Reichßtag verfügt, unnd nun, neben eurn liebden[^6] unnd euch, den anndern, die verlesen Instruction sampt dem gewaldts brieff[^7] Inn Kayserlichen Majestat namen (auff Euer Königklichen Durchleuchtigkait unnd andre irer Kaiserlychen Majestat verordente Commissarien gestellet) anngehöret, unns auch daneben in Kaiserlichen Majestat ausschreiben dises Reichßtags mit fleiß ersehen unnd befunden[^8], das die sach[^9] durch unbequem practict[^10] dahin gericht gewesen sein, das der artickel in dem abschyde des vorhye gehalten Reichßtags[^11] unsern hailigen Cristlichen glauben unnd desselben Religion oder Cerimonien belangendt auffgehaben, und dagegen ander gantz beschwerlich artickel gestellet werden solten.

[^3: Gemeint ist das kaiserliche Ausschreiben: DRTA.JR 7,2, S. (1073)1074-1075, Nr. 70.]

[^4: DRTA.JR 7,2, S. 1274, Z. 32: majestät.]

[^5: allgemeiner.]

[^6: “Euer / Ihre Liebden” wurde von Fürsten für Personen gleichen Stands als Anrede verwendet.]

[^7: Gemeint ist die Reichstagsproposition: DRTA.JR 7,2, S. (1128)1129-1136, Nr. 104.]

[^8: DRTA.JR 7,2, S. 1275, Z. 6: funden.]

[^9: DRTA.JR 7,2, S. 1275, Z. 7: sachen.]

[^10: DRTA.JR 7,2, S. 1275, Z. 6: practic.]

[^11: Gemeint ist Artikel 4 S. , Z. des Speyerer Reichsabschieds von 1526.]

Dieweil sich aber Euer Königliche Durchlaucht unnd ander Euer Königlichen Durchlaucht zugeordente als Kaiserlicher Majestat gewaldt habende Statthalter und Comissarien, Auch alle Churfürsten, fürsten und Stende des Reichs und der selben potschafften, des gemelten artickels auff vorgehaltem Reichßtag hye zu Speir auß guten Christlich- en ursachen zuerhaltung fridens und ainigkait im Hailigen Reich ainmütigklich vergleichen[^12] unnd verainiget haben des ynnhalts wie hernach folgt:

[^12: DRTA.JR 7,2, S. 1275, Z. 16: verglichen.]

Das mitler zeyt eins General Concilions oder Nacional versammlung ain yeglicher Churfürst, fürst und stand des Reychs mit seynen underthanen (ynn sachen so das Edict, durch Kaiser serliche Majestat auff dem Reichßtag zu Wormbs außganngen[^13], belangen möchten) für sich also leben, regiern unnd halten möge, wie ain yeder solchs gegen Gott unnd Kaiserlich Majestat hofft unnd getrauet zu verantworten.[^14]

[^13: Gemeint ist das Wormser Edikt vom 8. / 26. Maj 1521.]

[^14: Wörtliches Zitat aus dem Artikel 4 S. , Z. des Speyerer Reichsabschieds von 1526. Vgl. auch Artikel 3 S. , Z. des Speyerer Reichsabschieds von.]

Und nun Euer Königkliche Durchleuchtigkait als derselben zeyt und yetzt Kayserlicher Majestät Statthalter sampt andern iren benanten hyevor zugeordneten mit Commissarien[^15], yhnn krafft ires dazemaln[^16] ubergeben (mit Kaiserlicher Majestät handen underschriben unnd besigelten) gewaldts[^17], von Römischer Kayserlicher Majestät wegen, im beschlus obberürts abschids geredt unnd versprochen haben, alles unnd yedes, so im[^18] gemelten abschide geschriben steet unnd Kayserliche Mayestät berüren mag, fest, unverbrochenlich unnd auffrichtigklich zuhalten und zu volzyehen, dem gestracks und ungewaigert nach zukommen und zu geleben, dawider nichts zuthun, für zunemen und zuhandeln oder außgeen zulassen, noch yemand andern[^19] von irentwegen[^20] zuthon zu gestatten, Sonnder alle geverde.[^21]

[^15: DRTA.JR 7,2, S. 1275, Z. 23: Mitcommisarien.]

[^16: damals.]

[^17: Urkunde.]

[^18: DRTA.JR 7,2, S. 1275, Z. 26: in.]

[^19: DRTA.JR 7,2, S. 1275, Z. 31: anderm.]

[^20: DRTA.JR 7,2, S. 1275, Z. 31: iren wegen.]

[^21: Direktes Zitat des Artikels 31 S. , Z. des Speyerer Reichsabschieds von 1526.]

Deßgleychen auch euer lieb, wir unnd ander Churfürsten, fürsten, Prelaten, Graffen unnd Herrn, Auch der Churfürsten unnd Fürsten, Prelaten, Grafen, unnd des hailigen Römischen reichs frey und reichßstet gesandte, potschafften und gewaldthaber in dem abschid mit namen benant, darinn offentlich bekant, das alle und jede gschribne punct und artickel mit unser aller gutem wissen willen und radte furgenommen und beschlossen seyn, daz auch wir alle die selbigen sampt unnd sonderlich ynn krafft des brieffs gewylligt unnd in rechten, gutten, waren, treuen geredt und versproch- en haben, alle punct und Artickel, in dem abschid geschriben, souyl einen yeden, sein herrschafft oder freund, von den er geschickt oder gewalt habend ist, betrifft oder betreffen mag, war, stät, vest, auffrichtig und unverprochenlich zuhalten, zuvoltziehen und demnach allem unsern[^22] vermögen nach zukomen und zugeloben[^23], sonder geferd.[^24]

[^22: DRTA.JR 7,2, S. 1276, Z. 8: unserm.]

[^23: DRTA.JR 7,2, S. 1276, Z. 9: zu geleben.]

[^24: Direktes Zitat des Artikels 32 S. , Z. des Speyerer Reichsabschieds von 1526.]

Wie dann mergemelter[^25] abschid vorig gehaltens Reichßtag also verbriefft und von Kaiserlicher Majestät Stathaltern, Churfürsten, Fürsten und andern stenden des Reichs besigelt ist, solichs mit klaren außgetruckten worten in sich helt, wil und vermag.

[^25: oft genannter.]

So haben wir in betrachtung solchs vor aufgerichten verpflichten, verbriefften und besiegelten abschids, auch auß hernachfolgenden gegründten ursachen (die dann Euer Königliche Durchlaucht lieb unnd euch, den andern, am zwelfften tag dises Monats Aprilis zum teil inn schrifften auch angezaigt sind[^26]) in auffhebung des vorgesatzten einmütigklichen[^27] bewilligten und zuhalten verpflichten artickels, noch auch in die derhalben begriffen vermainten (unnd doch an ir selbst kain) gethon milterung nit willigen künden noch mögen.

[^26: Gemeint ist die “Eingabe der evangelischen Fürsten an den Reichstag” vom 12. April 1529, DRTJA. 7,2, S. (1235)1236-1244, Nr 127. Vgl. die Einleitung S. , Z. .]

[^27: DRTA.JR 7,2, S. 1276, Z. 18: ainmutglich.]

Nemlich zum ersten: aus der gegründten ursach, das wir unnzweyfenlich dafur halten, Kayserliche Majestät als ein loblicher gerechter und Christenlicher Kaiser, unser aller Gnedigster herr, auch Eur Königkliche Durchleuchtigkait und ander ire mit Commissarien[^28], Deßgleichen auch der merertail[^29] aus ewrn der andern liebden, sey- en nichs weniger dann wir des Kaiserlichen, Königklichen, Churfürstlichen, Fürstlichen und erbarn auffrichtigen, bestendigen gemuts und willens, was die alle (als obgemelt[^30][^31] ein mal und mit uns ainmütigklich bewilligt, verpflichtet, verbriefft, und besigelt haben)[^32] also laut des buchstabens stät, vest und unverbrochenlych zu halten, zuvoltzyehen unnd darynn gar nichts zu grübeln, noch mit ichte[^33] dawider zusein noch zuthon. darynn wir nun nit allein unser, sondern zuvorderst Kaiserlicher Majestät, auch ewr Königliche Durchlaucht, lyebden und unser aller eere, lob, glimpff und fug bedencken und suchen.

[^28: DRTA.JR 7,2, S. 1276, Z. 24f.: Mitcommissarien.]

[^29: die Mehrheit.]

[^30: oben genannt.]

[^31: DRTA.JR 7,2, S. 1276, Z. 28 folgt: ).]

[^32: Fehlt DRTA.JR 7,2, S. 1276, Z. 29]

[^33: auf irgendeine Art und Weise.]

Zum andern: Weßten[^34] wir auch solchs, wie vor und hernachgemelt wurdet, mit guttem gewissen gegen Got, dem almechtigen, als dem ainigen herrn, regierer und enthalter unsers Hailigen Cristlichen, seligmachenden glaubens, noch auch gegen Kaiserlicher Majestat als ainem Christlichen Kaiser in kaynen weg zuverantworten.[^35]

[^34: Wüssten.]

[^35: Anspielung auf die “Verantwortungsformel” S. , Z. des Speyerer Reichsabschieds von 1526.]

Dann wiewol wir wissen, das unsere vor eltern, gebrüdere und wir inn allem dem, damit wir uns auß schuldigem und pflichtygem[^36] gehorsam gegen den verstorben und yetziger regierender Römischen Kaiserlichen Majestaten zuhalten schuldig gewesen oder zu irer Kaiserlichen Majestät unnd des Reichs eere, wolfart, und besten ye zu zeyten haben fürdern mögen, Das gedachte unsre voreltern, gebrüdere und wir solchs mit gantz getreuer, williger unnd berayter underthenigkait alwegen dermassen gethon, das wir, sonder rome[^37], auch an menigklichs verklaynerung niemandt ynn dem ichts[^38] bevor zugeben wissen; wie wir dann auch hinfür an[^39] biß in unser ende unnd gruben mit hilff Götlicher gnaden in allen schuldigen und müglichen dingen gegen Römischer Kaiserlicher Majestät als unserm aller gnedigsten herrn ungespart leibs und guts gehorsamlich und willigklich, Auch gen Euer Königliche Durchlaucht und liebden als unsern lieben und gnedigen herrn, Oheim, Vettern, Schwegern, freunden und andern des hailigen Reichsstenden freundtlich, gnedyklych, gleichhellig zuhalten gewilligt und genaigt sein.

[^36: DRTA.JR 7,2, S. 1277, Z. 4: pflichtem.]

[^37: Ruhm; d.h.: ohne uns zu rühmen.]

[^38: etwas.]

[^39: Fehlt DRTA.JR 7,2, S. 1277, Z. 9.]

So sind doch dises solch sachen, wie Euer Königliche Durchlaucht. liebden und ir, die andern, wissend, die Gottes eere und unser yedes selenhail und seligkaiten angeen und betreffen, darinn wir auß Gottes bevelch unser gewissen halben denselben unsern herrn und Got als höchst- en König und herrn aller herm in der tauff und sonst durch seyn hailigs Götlichs wort vor allem anzusehen, verpflicht und schuldig seyen, der unzweyfenlichen zuversicht Euer Königliche Durchlaucht, liebden unnd ir, die andern, werden uns (als wir hyevor auch[^40] fraindtlich gepeten haben) darynn fraintlich, gnedygklich und gutwilliklich entschuldigt halten, das wir mit Euer Königliche Durchlaucht, liebden und euch, den anndern, obberürter artickel halben inn dem nit ainig sein, noch in solchem dem merern[^41], wie etlich mal auf disem Reichßtag hat fürgewendt werden, gehorchen wöllen, inn bedacht unnd angesehen, das wyr solchs, vermöge des vorigen Speirischen reichs abschids, der sonderlich in dem angetzogen artickel lauter darthut, daz solcher artickel durch ein einmütige verainigung (und nit allain den merer teil) also bschlossen worden, Darumb auch ein solcher einmütiger bschlus von erberkait, pilligkait unnd rechtßwegen annderst nit, Dann widerumb durch ein einhellig bewilligung geenderet werden sol, kan oder mag, zu sampt dem, das auch on das, in den sachen Gotes eere unnd unser seelen hayln und seligkait belangendt, ein jeglicher fur sich selbst vor Gott steen und rechenschafft geben muß Also, das sich des orts kainer auff annder, minders odder merers machen oder beschlyessen endtschuldigen kan, und auß annderm redlichen gegründten gutten ursachen zuthonn nit schuldig seyn.

[^40: DRTA.JR 7,2, S. 1277, Z. 19: auch hiervor.]

[^41: der Mehrheit.]

Unnd damit ir[^42] Königkliche Durchleuchtigkait, liebden, auch ir, die andern, unnd sonst menigklich, an die dise handlung gelangen möcht, unser beschwerden, auch grundt unnd ursachen, warumb wir unns in berürten sachen mit Euer Königlichen Durchlaucht, lyebden unnd euch, den andern, dißmals nichtt vergleichen künden[^43], nachmals unnd aygentlich zuvernemen haben, So ist offenndtlich am tage unnd nicht zuverlaugnen, das der lere halben yhnn unserer Christlichen religion von vil stuck unnd artickel wegen eyn zeyt lang bißher zwispalt geweßt. Woher aber solcher zwispalt verursacht unnd geflossen, das wayß[^44] Gott zuvorderst, des gericht wir auch alle sachen haym stellen, unnd ist zum tail auff dem Reychßtag zu Nürmberg[^45] durch den Bäpstlichen Legaten laudt seyner werbung unnd Instruction damals gethon unnd ubergebenn[^46], auch sonst durch vil Churfürsten, Fürsten und andere stende des Reichs, die doch zum tayl auch ewrs tails sein, selbst bekant. wie dann auch bemeldtem[^47] Reichßtag zu Nürmberg von den weltlichen Reychs stenden unser aller beschwerdten in Achtzig artickeln[^48] verzaychenndt unnd gedachtem[^49] Bäpstlichen Legaten uberantwort, die auch fürdter offendtlich im druck außganngen[^50], wye dann die selben beschwerden und mißbreuch noch nit abgethon und der noch vil mer vor augen seind.

[^42: DRTA.JR 7,2, S. 1277, Z. 35: euer.]

[^43: DRTA.JR 7,2, S. 1278, Z. 1: konnen.]

[^44: DRTA.JR 7,2, S. 1278, Z. 4: waist.]

[^45: Gemeint ist der zweite Nürnberger Reichstag (17. November 1522 bis 9. Februar 1523).]

[^46: Der von Papst Hadrian VI. zum zweiten Nürnberger Reichstag 1522/23 entsandte Legat Francesco Chieregato hatte am 3. Januar 1523 ein Breve und eine Instruktion verlesen, welche die Ausführung des Wormser Edikts forderten. Die Texte sind ediert in: DRTA.JR 3, S. (390)393-399, Nr. 74 (Instruktion) und DRTA.JR 3, S. 399-404, Nr. 75 (Breve). Zu den daraus resultierenden Verhandlungen vgl. Kohnle, Reichstag, S. 119-123.]

[^47: DRTA.JR 7,2, S. 1278, Z. 9: gemelten.]

[^48: DRTA.JR 7,2, S. 1278, Z. 10: artikel.]

[^49: DRTA.JR 7,2, S. 1278, Z. 10: gedachten.]

[^50: Gemeint sind die “Beschwerden der weltlichen Stände gegen den Stuhl von Rom und die Geistlichkeit”, die ein Ergebnis der Beratungen der päpstlichen Instruktion und Breve waren. Der Text ist ediert: DRTA.JR 3, S. (645)648-688, Nr. 110. Diese Beschwerdepunkte (vgl. dazu insgesamt Wolgast, Gravamina) wurden auch eigens gedruckt: Teütscher Nation Beschwerd von den Geistlichen, [Straßburg]: [Schott] 1523.]

Und obwol zur selben zeyt unnd hernach, auch yetzt hye auff allerlay wege gedacht, so ist doch auff allen Reichßtägen alltzeyt dafür angesehen worden, das den sachen zu allen seytten nit bequemlicher mittel unnd maß wolten zu finden sein, dann das eyn frey gemain christlich Concilion[^51] oder zum wenigisten Nacional versamlung[^52] auffs ehest gemacht und außgeschriben wurde, und das zaigen wir jetzt kainer andern dann getreuer Christlicher, freuntlicher, dienstlicher guter maynung und darumb an, daz Euer Königliche Durchlaucht, liebden und ir, die andern, auch menigklich daraus abnemen und sich selbs erinnern mögen: wann sich gezymet oder gepüret, einem tayl abstandt oder verurteylung der lere (zu Gottes eere und der seelen hail und seligkait gehörig), die er als für Christlich heltet, füret und in seinen landen und gepyeten füren und geen laßt, vor einem freyen Cristlichen General Concilion auff zulegen, daz durch Kaiserliche Majestät verordnet[^53] Stathalter, Commissarien, Oratores, Auch Churfürsten, Fürsten und andere stende des Reichs nit so offt und stadtlich von gemeltem Concilion geredt und gehandelt worden were und noch wurd, die zwispeltigen (als zweifenlich leren und sach- en), der sie selbst nit gewiß sein, zuverhören und zuhandeln.

[^51: Diese Forderung wurde zuerst auf dem zweiten Nürnberger Reichstag 1522/23 erhoben: DRTA.JR 3, S. 450, Z. 8-11.]

[^52: Diese Forderung wurde zuerst auf dem dritten Nürnberger Reichstag (14. Januar bis 18. April 1524) erhoben: DRTA.JR 4, S. 604, Z. 12-18.]

[^53: DRTA.JR 7,2, S. 1278, Z. 24: verordnete.]

Das uns aber yetzt auff unserm tail nach innhalt und maynung etlicher puncten und artickeln (so diß zwispalts im glauben unnd frids halben gestellet) solchs begegnet, und nit allain schweigend, Sonder auch offenbarlich wolt aufgelegt werden, ist auch nachfolgender anzaygung gnug zumercken[^54] und zuversteen.

[^54: DRTA.JR 7,2, S. 1278, Z. 32: vermerken.]

Dann also haben etliche im außschuß inn ihrem erst gesteltem unnd den zehenden tage dises Monats Aprilis wider ubersehen[^55], Auch in etlichen[^56] andern stucken geendertem begriff gesetzt, Das sich Churfürsten, Fürsten und ander stende (under welchen wyr gleich eurn liebden und euch, den andern, begriffen und gemayndt weren) yetz hie mit ainander entschlossen hetten, das die yenigen, so bey dem (vorbestimbten) Kaiserlichen Edict[^57] biß anhere bliben, nu hinfür an auch bey dem selben Edict biß zu künfftigem Concilium verharren und ire underthone dartzu halten solten und wolten etc.[^58] Das uns ye als den yenen, die solch Edict in allen stucken mit guttem gewissen nit halten noch volziehen mögen, wye dann auff vorigen Reichßtägen nit allein bey uns, sonder auch mer andern Reichs stenden bedacht zum höchsten beschwerlich unnd vor Gott mit nichten zuverantworten were, yemants hohes oder niders stands durch unser mit entschliessen vonn der lere, dye wir aus gründtlichem bericht Gottes ewigen worts unzweyfenlich für Götlich und Christlich achten, abzusündern unnd wyder unser selbst gewissen, als obsteet, under das angezogen Edict zudringen.

[^55: Am 10. April hatte der Große Ausschuss des Reichstags sein “Ausschussbedenken” S. , Z. (vgl. dazu die Einleitung S. , Z. ) abschließend vorgelegt; vgl. auch Kohnle, Reichstag, S. 372f.]

[^56: DRTA.JR 7,2, S. 1278, Z. 34: etlich.]

[^57: Gemeint ist das Wormser Edikt vom 8. / 26. Mai 1521.]

[^58: Vgl. Artikel 4 S. , Z. des Speyerer Reichsabschieds von 1529.]

Aber wir understeen uns gar nit anzufechten, wie es Euer Königliche Durchlaucht auch ein yeder under eurn liebden und euch, den anndern, ausserhalb gemelter unser mit vergleichung oder entschliessung nach dem Edict oder sonst für sich selbst und mit den iren halten wil, allein das wir Got täglich und hertzlich bitten, das sein götlyche genad uns alle zu sein und unser selbst rechter[^59], warer[^60] erkantnus erleuchten und seinen hailigen Gaist geben wöl, uns in alle warhayt zulaytten, dardurch wir zu ainhelligkait eins rechten, waren, lyebreichen, seligmachenden Christlichen glaubens kommen durch Christum, unsern ainigen gnadenstul, mitler, fürsprechen unnd Hayland. Amen.

[^59: DRTA.JR 7,2, S. 1279, Z. 14: rechten.]

[^60: DRTA.JR 7,2, S. 1279, Z. 14: waren.]

Dann nach dem der zwispalt offenlich vor augen und, wie obgemelt, durch den gegentail zum thail selbst bekant, das der aus irem verursachen entsprungen ist, das auch von gemeltem widertail selbst gestanden und nit vernaynt wurdet, das die lere bey uns in vil stucken (die doch das Kaiserlich Edict auch anrürt) gerecht sey und allain in etlichen puncten und artickeln wider ainannder streite, hat menigklich erbars verstands und gemüts leichtlich zuermessen, wann wir Eur Königliche Durchlaucht, ewr lieb und ewr, der anndern, yetz begriffen maynung mit Eur Königlichen Durchlaucht, Euren Liebden und euch, den andern, beschliessen solten, das daraus erfolgen und uns auffgelegt wurd, das wir wider unser aygen gewissen die lere, so wir bißher unzweyfenlich fur Christenlich gehalten unnd noch dafür achtten, Nun selbst als unrecht urtailen, dieweil wir mit beschliessen, das wider die selben das Kaiserlich[^61] Edict stat haben solt.

[^61: Korrigiert aus: Kaiserlch. DRTA.JR 7,2, S. 1279, Z. 30: ksl.]

Welchs dann noch klerlicher auß des angehenngten puncten widersynn vermercket wurdet, der also laut: unnd aber bey den andern stenden, bey denen die ander lere entstanden und zumtayl on mercklich auffrüren, beschwerde und geferde nit abgewendt werden mag: Soll doch hinfür an alle weyter neuerung byß zu künfftigem Concilion sovil müglich und menschlich verhüt werden etc.[^62] Wie dann menigklich darauß arguiern[^63] unnd sagenn möcht, wir hetten durch sollichen abschyde bekenndt, Das unser Christlich lere, maynung und haltung so unrecht unnd dermassen gestalt weren, wann die on merckllich auffrüren, beschwerdt unnd geferde abgestelt werden möchten, das es billich geschehen solt. Oder wir müsten zum wenigsten styllschweigendt einreümen und bekennen, das wir nit recht gegründt oder also nöttig punct und artickel im glauben hettenn, Das wir aber (wir werden dann zu einem künffttigen Concilion oder sunst mit heiliger, rheiner Götlicher, Biblischer gschrifft anderst gewysen) diser zeit gar nichtt zugestehn noch zuthon wissenn. Was were auch das annderst, dann nit allain styllschweygendt, Sonder offenlich unsers herrn und haylands Christi und seins hailigen wordts, das wir on allen zweyffel pur, lauter, rhayn und recht habenn, verlaugnet und dem herrn Christo ursach geben, uns vor seinem himlischen vater auch zuverlaugnen und nit zubekennen, das er uns von den[^64] sünden, tod, teuflen unnd der hell erlößt hett, wie er dann allenn den, die yhnen und sein hailig wort nicht frey und offentlich vor den menschen bekennen, ym Evangelion erschrockenlich thräw- et. So steet die recht bekanntnus nicht allain in blossen worten, sonder in der that, wie zur notturfft weytter dargethon werden mag.

[^62: Vgl. Artikel 4 S. , Z. des Speyerer Reichsabschieds von 1529.]

[^63: argumentieren, darlegen.]

[^64: Fehlt DRTA.JR 7,2, S. 1280, Z. 14.]

Zu was mercklicher unnd verdammlicher ergernus unnd abfall dann sollichs nit allain bey unsern Christlichen, sonder auch bey des gegenthails guthertzigen underthonen das gedeyen und raychen wurd, wann sie hörten, daz wir uns mit euer Küniglichen Durchlaucht, liebden und euch, den andern, entschlossen hetten, das yr bey dem Edict verharren und euere underthan auch dartzu halten solt, Also: ob gleich Got der almechtig yemandt zu erkanntnus seins hailigen, allain seligmachenden worts erleüchtet, daz der oder die selben dasselbig nit annemen solten oder dörfften, das kan ein yeglicher Christlicher Byderman[^65] nicht schwer bedencken und erkennen. Als sich auch etliche obrigkaiten ains[^66] thails gegen yhren underthonen damit zubeschonen understeen möchten, das wir uns eins solchen mit Eurn Königlichen Durchlaucht, liebden unnd euch, den anderen, hetten entschlossen, Darumb so müssen sie es also halten unnd thun.

[^65: rechtschaffener Mensch.]

[^66: DRTA.JR 7,2, S. 1280, Z. 28: eurs.]

Wo wir uns auch mit Eurn Königlichen Durchlaucht, liebden und euch, den andern, des entschlussen, daz die yenen, so bißher bey dem Edict bliben sein, hinfüro biß auff ain künfftig Concilion auch darbey verharren solten etc.[^67], Bekenten wir, wie vorgemelt, nitt allain das ewrs tails maynung gerecht, sondern das auch das Edict noch in esse[^68] were und sein solt, das doch durch den vorigen Speirisch- en Reichs abschide, wie sich aus aller handlung erfindet, suspendirt und auffgehaben ist. Also das sich ein yeglicher reychs stand in solchen sachen, das Edict berürendt, für sich selbst mit den seinen[^69] also halten, leben und regieren mag, wie er das zuvorderst gegen Gott und Kaiserliche Majestät hoffe zuverantworten.[^70]

[^67: Vgl. Artikel 4 S. , Z. des Speyerer Reichsabschieds von 1529.]

[^68: in (rechtverbindlicher) Kraft.]

[^69: DRTA.JR 7,2, S. 1281, Z. 3: sein.]

[^70: Vgl. die “Verantwortungsformel” S. , Z. des Speyerer Reichsabschieds von 1526.]

Darumb wir uns mit solchen unverschuldtem[^71] joch des Edicts nit mer beschweren lassen künden.

[^71: DRTA.JR 7,2, S. 1281, Z. 6: unverschuldten.]

Wir sind auch unzweyfelt[^72], es sey Kaiserlicher Majestät will, gemütt oder maynung nit, wie wir dann unser leren, leben, regieren, thun und lassen in solchem gegen Gott, dem almechtigen, unnd ihrer Kaiserlichen Majestät als ainem Christlichen Kaiser auff waren gründtlichen bericht der sachen wol zuverantworten hoffen und vertrauen.

[^72: DRTA.JR 7,2, S. 1281, Z. 8: ungezweifelt.]

So hat es des artickels halben, die mess berürendt[^73], dergleich- en und vil mer beschwerung: dann wir sind ungezweyfelt, Euer Königliche Durchlaucht, liebden und ir, die andern, habend vor diser zeyt zur noturfft gehört und vernommen, welcher gestalt unsere predyger und leerer die Bäpstischen Mess, wie die ein zeytlanng bißher gepraucht und gehalten worden seind, mit hailiger götlicher unüberwindtlicher bestendiger schrifft auffs höchst angefochten unnd nidergelegt, Auch dagegen das Edel kostlich nachtmal[^74] unsers lieben Herren und haylands Jhesu Christi, so die Evangelisch Mess genant würdet, nach Christi unsers ainigen maisters einsatzung unnd Exempel, auch seiner hailigen Apostel gebrauch auffgericht haben. Solten wir nun in ain solychen begriff odder beschluß, wie der im außschus der Meßhalben gestelt ist, geheln[^75] oder wylligen, möcht abermals kain anders verstanden werden, dann das wir unser prediger leeren (die wir doch für Christlich und bestendig halten) in dem stuck als wol als in den andern[^76] vorigen zu wyder weren und die selben als unrecht urtailn hulffen, das doch durch verleyhung der gnaden Gottes unser gemüt gar nit ist, auch mit kainem gutten gewissen geschehen kan. Euer Königliche Durchlaucht, liebden und ihr, die andern, ja menigklich mögen auch wol bedencken, wann wir in unsern stetten, flecken und gepieten zweierlay ainannder widerwertig[^77] messen halten lassen wurden, ob gleich die Bäpstisch meß nit wider Got unnd sein hailigs wort were, welchs doch nimmer mer mag erhalten werden, daz dannocht aus solchem bey dem gemainen man, sonderlich bey den yhenen, die ein rechtten eyffer zu Gottes eere unnd namen haben (nichts weniger dann widerwertigs predigen), widerwertigkait, empörunng, auffrur[^78] unnd alles unglück volgen unnd gar zu kainem fride noch ainigkait dyenen wurde.

[^73: Vgl. Artikel 5 S. , Z. des Speyerer Reichsabschieds von 1529.]

[^74: Abendmahl.]

[^75: einwilligen.]

[^76: Fehlt DRTA.JR 7,2, S. 1281, Z. 24.]

[^77: entgegengesetzte.]

[^78: DRTA.JR 7,2, S. 1281, Z. 33: ufrur, entporung.]

Das aber von Eurn Königliche Durchlaucht, liebden und euch, den andern, die berürten Bäpstischen messen, wie die ein zeit lang bißher gehalten und gepraucht worden seind, gemaynt sein, und der begryff von den selben verstanden werden muß, haben wir aus dem leichtlich abzunemen, daz der gemelt begriff allein auff die örter gericht, do die ander lere (wie sie genant würdet) entstanden, und gar nit auff Eur Königliche Durchlaucht liebden und euer, der andern, obrigkaiten und gepyete.

Unnd darumb uns nicht unpillich befrembdt, das Eur Königliche Durchleuchtigkait, liebden und ir, die andern, fürnembt, uns und andern, so diser lere (das ist dem lautern raynen worts Gots) anhangen, in dem ain maß unserer unnderthonen halbenn zu setzen unnd yhnn unnsern Stetten, flecken unnd gepietten, ordnung und regiment zumachen, wölchs euer Königliche Durchlaucht liebden und yr, die andern, ym gegenfall ungern, auch dafür wirs achtenn, gar nicht wurdet leydenn wöllen. So yr doch billich die gleychhait bedencken und vil weniger wyder das sein solt, das wir unns mit den unsern yhn unsern Stedten, flecken, Oberkaiten unnd gepyetten des nachtmals Christi alls der Evangelischen und allain in Götlicher gschrifft gegründten Meß nach desselben unsers haylands Jhesu Christi offenbaren und unwydersprechlich- en eynsatzung eynhelligklich gebrauchen. Dann das yhr ungern het oder gedulden wurdet, Euern liebten und euch, den andern, yn yhren Stedten und flecken die Bäpstischen messen oder ettwas anders dergleychen, das Götlicher eynsatzunng, auch aller seiner hailigen Apostel gebrauch zuwider, und allain auff menschen gedycht und erfindung gegründet ist, weren oder darann eynig verhynderung thon zulassen.

Derhalben und dyeweyl die lere auff unserm thayl in unnsern landen unnd Oberkaitten mit Götlicher unüberwyndtner gschrift gegründet wyder die Bäpstischen Messen, obgemelter massen gefürt, und nu sollicher Artickel nit der geringst ist, So in einem Christlichen Concilion zuhandlen von nötten sein wyl, So hetten wir unns, zu dem, das auch daz ausschreyben zu disem Reychßtag in Kayserlicher Mayestat namen beschehen unnd außgangen, wellichs auch am Datum jünger ist dem[^79] der vorgemelt gewaldtsbrieff und die Instruction[^80], noch die selb verlesen Instruction nichts von disem noch andern dergleychen Artickeln melden[^81], gar nicht versehen, das uber unser hyevor vilmals gethon antzaigen und Christliche erinnerung ob dem dermass- en soldt gehafft werden.

[^79: DRTA.JR 7,2, S. 1282, Z. 26: dann.]

[^80: Diese Bemerkung könnte zu der Vermutung Anlass geben, dass die protestierenden Fürsten über die bereits im am 25. Dezember 1528 vom spanischen Hof verschickte Proposition informiert waren. Vgl. die Einleitung S. , Z. .]

[^81: Der Artikel zur Messe wurde durch den großen Ausschuss zusätzlich aufgenommen, vgl. die Einleitung S. , Z. .]

Wiewol auch offenlich am tag lygt, was wir in unsern landen und Oberkaiten des hailigen Sakraments halben, des leibs und pluts unsers herrn und haylands Jhesu Christi, predigen und halten lassenn, das derhalb weytläuffig antzaygung zuthon on not. So wissenn wir doch gleich wol nachmals, wie wir unns hyevor vernemen lassen, Auß vilfelttigen bedencken und gutten Christlichen ursachen nit für bequemb oder fürtreglich anzusehen, das der leer halben (so dawider) ein solch verordnung, wye der begriff[^82] vermag, yetzt auff disem Reichßtag gemacht werden solt, und sonderlich dieweyl Kaiserlicher Majestät ausschreiben auch nichts davon meldet, das auch die yenen, so die selben sach berürn, nit erfordert noch verhört worden seind, und ist warlich wol zubewegen unnd zubetrachten, wann solch schwere und wichtig artickel ausserhalb des künfftigen Concilion furgenommen oder darynn on notturfftig und gepürlich verhöre aller der, so die sach berürt, ein erkandtnus oder ordnung zumachen understanden, zu was glimpff unnd unrichtigkait solchs Kaiserliche Majestät Eurn Königlichen Durchlaucht, liebden, uns und anndern stenden des Reichs gekert unnd verstannden werdenn möcht.

[^82: der (vorliegende) Text.]

Item als weyter in des ausschus begriff gesetzt ist, das die Prediger das hallig Evangelion nach außlegung der schrifften, von der hailigen christlichen kirchen Approbiert und angenommen, predigen und leren sollen[^83], Das gieng wol hin, wann wir zu allen teilen ainig weren, was die recht hailig Christlich kirch. dieweil aber der halb nit der klainest streit und kain gewiser predige oder lere ist, dann allain bey Gottes wort zu bleibenn, Also[^84] auch nach dem befelch Gottes nichts anders gepredigt werden sol, und doch eynen Text hailiger götlicher schrifft mit dem andern zu erkleren unnd außzulegen, wie auch die selbig hailig götlich schrifft in allen stucken den Christenmenschen zuwissen von nötten ann ir selbs klar und lauter gnug erfunden wurdet, alle finsternus zuerleuchten. So gedencken wir mit der gnad und hilff Gottes endtlich bey dem zu bleiben, das allain Gotteswort unnd das hailig Evanngelion alts und News Testaments, in den Biblischen büchern verfaßt, lauter und rain geprediget werd und nichts, das dawider ist. Dann daran als an der ainigen warhait unnd dem rechten richtscheydt aller Christlichen lere und lebens kan niemant irren noch felen, und wer darauff paut und bleibt, der besteet wider alle porten der hellen, so doch dargegen aller menschlicher zusatz und thandt fallen muß und vor Gott nicht besteen kan.

[^83: Vgl. die Formulierung des großen Ausschusses in DRTA.JR 7,2, S. 1143, Z. 21-23. Vgl. auch Artikel 8 S. , Z. des Speyerer Reichsabschieds von 1529.]

[^84: DRTA.JR 7,2, S. 1283, Z. 11: als.]

Das aber auch vor gemelter begriff zuerhaltung frids und ainigkait yhm reich mitler zeyt des Concilions nit fürderlich noch dienstlich, Sondern gestracks dawider, ist auch außdem klerlych abzunemen, das, wie hyevor gemelt, im Ersten punct gesetzt wurdet, das die yhenigen, so biß annhere bey dem Kaiserlichen Edict bliben, nun hinfüro auch dabey verharren sollen und wöllen[^85], und wurdet darynnen kain unnderschied gemacht, ob unnd wie weyt sich solliche verpflychtung auff die peene[^86] des angezogen Edicts erstrecken soll, wie es dann nach laut der gemainen wortt anderst nicht kan verstanden werden.

[^85: Vgl. Artikel 4 S. , Z. des Speyerer Reichsabschieds von 1529.]

[^86: Strafen.]

Als dann etlichen unsern gaistlichen von andern Obrigkaiten beraytan[^87] yhm scheyn gemeldts Edicts begegnen[^88], dieweyl sie sich yhrs gewissens halben auff Gottes wortt gegründt dem Edict nicht gemäß halten, das understanden wurdet, den selben unsern zugehörigen underthonen über den vorigen Speyrischen reichs abschyd yhre zehendt, rendt[^89], zyns, güldt[^90], schuld, erbschafft und anders, ynn ander obrigkait gepyetten gelegen, on unnd wydder recht mit gewaldt zunemen unnd vor zuhaltten, unnd ist wol zuachten, was weytter dergleichen unnder den selben[^91] angemaßt- en schein fürgenommen werden und zu gegen handlung ursach geben mocht, das dann ye zuerhaltung frids unnd ainigkait wenig odder gar nichts gedeyhen, zugeschweygen, wann sich yemant euers thayls understeen wurde, yhm schein des Edicts und vermayndter acht[^92] und aber acht[^93], als der peene desselben, gegen uns odder andern unseres thails mit gewaltiger that zuhandeln und vermayngklich zu nötten, das zuthon, das wydder Gott sein hailigs wort, unnser seelen unnd gutt gewyssen ist. Es kann aber ein yegklicher wol bedencken, was ainer Christlichen obrigkait yhnn sollichem zuerhaldtung Gottes wortts, eeren unnd namenns, auch ihr selbst unnd yhrer unnderthonenn seelenn, leibes, lebens unnd gutts zubefridunng, schutz unnd schirme zuthonn gepüren wil. Darumb es yhe billich yhnn solchem bey dem artickel, im vo - rigen Speyrischen reichs abschyde verfaßt, bleibt, der das Edict umb frids unnd anigkait willen, auch auß andern gutten Christlichen ursachen suspendiert unnd auff hebt.

[^87: bereits.]

[^88: DRTA.JR 7,2, S. 1283, Z. 33: begegent.]

[^89: Erträge.]

[^90: Grundzins für gelehnte Kirchengüter.]

[^91: DRTA.JR 7,2, S. 1284, Z. 1: demselben.]

[^92: Ächtung im Sinn der Rechtloserklärung einer Person.]

[^93: Erneute und verschärfte Ächtung.]

Unnd aus dem allem würdet nun lautter gnug vermerckt und offendtlich erwysen, das der vorig Speyrisch Reychs abschyede zufrid unnd ainigkait mehr dann der begryff des vorgemelten artickels fürderlich unnd dienstlich, wie dann solcher abschyde vermög der Instruction, so datzumalen an die Kaiserlich Majestat begriffen[^94], durch Churfürsten, Fürsten unnd alle ander stend des Reichs hyevor[^95] angesehen worden. Unnd so über solchen vorigen lauteren abschyde, darynnen das Kayserlich Edict, wie obstett, suspendirt, nicht uberbliben[^96] oder underlassen ist, in vermayntem scheyn desselben den unsern das ir mit gewalt[^97], on recht in ander obrigkait gepyeten zunemen und auffzuhalten, was wolt dann yetzt von unsern widerwertigen, so zum tail on das widerwyllen, zanck, hader unnd kainen friden suchen, geschehen, wann jhnen die thüre des Edicts halben, wie der gestelt begriff will, wider geöffnet unnd von dem vorigen fridlichen Speyrischen abschid gegangen wurde.

[^94: Gemeint ist die Instruktion für eine Gesandtschaft an den Kaiser, die der Speyerer Reichstag 1526 verabschiedet hatte; vgl. die Einleitung S. , Z. zum und den Artikel 1 S. , Z. des Speyerer Reichsabschied 1526.]

[^95: DRTA.JR 7,2, S. 1284, Z. 19 folgt: dafur.]

[^96: DRTA.JR 7,2, S. 1284, Z. 21: vorpliben.]

[^97: DRTA.JR 7,2, S. 1284, Z. 22 folgt: oder.]

Es künnden auch Euer Königkliche Durchleuchtigkait, liebden unnd ir, die andern, nicht erhalten, wann die wortt, inn vorigem Speyrischem Reichs abschid begriffen, das einn yegklycher reichßstandt mit seinen underthanen mitler zeyt des Concilions in sachen das Edict belangendt für sich also leben, regiern unnd halten mög, wie er das gegen Got (dem aller höchsten und in seinem gericht) (Auch hye zeyttlich) gegen Kaiserlicher Majestat (als unser ordenlichen weltlichen obrigkait) hofft und vertraut zuverantworten[^98], yetzt nit sonder die vorgemelten punct oder artickel gesetzt werden[^99], das dadurch voriger reichs abschid nit auffgehaben, Sonder allain erklert sey. Dann es offentlich ein gantz auffhebung vorigs artickels unnd allen Christlichen reichßstenden nichtt mer zugelassen were, das sie sich in allen stucken nach Gots wort unnd yhrem rechten gutten gewyssen halten dörfft- en, wie sie sollichs gegen Gott und Kaiserlich Majestat wol zuverantworten hofften unnd vertrauten. unnd mag mitt kaynem grund angezaigt werden, das es solche wort seyn, die ainem yeden solten zulassen, mitler weyl eins Concilionns alles nach aigenem gut beduncken und gefallen für zunemen oder zuthon, wie etlich (die on zweyfel nit vil von Gottes gerichten und gestrengem gericht, dahin solch verantwurtung zuvorderst gehört, halten odder wissen) davon reden, so ist auch vor angerürt, wer den Speyrisch- en Reichs abschid mißbraucht oder dawider gehandelt hat.

[^98: Vgl. die “Verantwortungsformel” S. , Z. des Speyerer Reichsabschieds von 1526.]

[^99: Die Bestimmung des Speyerer Reichabschieds von 1526 wird in Artikel 3 S. , Z. des Speyerer Reichsabschieds von 1529 gesondert angeführt.]

Wir mögen auch gegen ainem yegklichen, der uns auff zulegen vermaynt, Als solt offtgemelter Reichßabschid durch uns mißbraucht sein, an allen enden, dahin wir ordenlich gehören, recht unnd alle pillichhait wol leiden, dartzu wir uns hyemit völligklich erbieten. uns ist auch nit entgegen, wann man ye besorgenn, das mer berürter Artickel zu ainem deckel neuer unchristlicher lere gezogen werden wolt, das der, in massen wir auff Eur lieb und der andern zulassen unvergriffenlich ein Christliche erklerung gestelt unnd in grossen außschuß geben haben, erklert und nit, wie ewr Concept vermag, an seiner rechten substantz so gantz auffgehaben werde, sonder nach dem Buchstaben bey würden und krefftten beleyb.

Unnd dieweyl wir dann zu Römischer Kaiserlicher Majestat als ainem Christlichen Kaiser und unserm aller gnedigsten herrn der gantzen unzweyfenlichen und trostlichen zuversicht sein, wo ir Kaiserliche Majestät der ding, wie zum tail yetz von uns erzelt, und sonst ferner mit rechtem grundt weren bericht worden, ihr Kaiserliche Majestät wurden sich zu dem, wie die verlesen Instruction berürts artickels halben vermag, mit nichten[^100] haben bewegen lassen. wie dann auß irer Kaiserlichen Majestät ausschreiben und gewalt, als wir nicht annderst wissen, lautter gnug erfunnden würdet, daz inn allwege darvonn geredt, gehanndelt unnd geradtschlagtt werden soll, auff das fride unnd aynigkait yhm Reich mög erhaldten werden; darauff wir neben euer Königliche Durchlaucht, liebten und euch, den andern ständen, all unser fürgenommene handlung gericht und in allem unserm thon nichts dann vor allen dingen Gottes ehre, auch unser allen seelen seligkait, Christlichen fryd und eynigkait gesucht haben und noch nichts anders begeren. Das künden und wöllen wir mit Got dem almechtigen und eynigem erforscher und erkenner aller hertzen bezeugen. Derhalbenn unnd wo es die maynung gehabt, daz es von wegen vilgemelts artickels bey der verlassen[^101] Instruction füglicher und bequemer weyß bleiben sollen, het es dyses falls des ausschuß, auch sollicher berathschlagung, bewegung und handlung gar nicht bedürfft, damitt yhr doch auch ewrs thayls von der fürgelegten oder verlesen Instruction, dartzu auch sunst von Kayserlicher Mayestat ausschreiben gangen seydt.

[^100: DRTA.JR 7,2, S. 1285, Z. 26: nichte.]

[^101: DRTA.JR 7,2, S. 1286, Z. 1: verlesen.]

Dem allem nach wöllen wir uns zu euern Königliche Durchlaucht, liebden und euch, den andern, alls unsern lieben und gnedigen[^102] herrn Oheymen, Vetern, Schwegern, Freünden und besonder lieben versehen. Als wir auch abermals freündtlich bytten und gütlich begern: Ir werdet und wöllett gelegenhait der sachen nachmalen zu gemüt füren und unser beschwerung, auch derselben gründte[^103] und ursachen mit vleyß betrachten und euch wider den vor aynmüttigklich beschlossen, verpflichten, verbriefften, und besigelten[^104] abschyde mit nichten bewegen lassen noch handlen, wie dann nyemant desselben auß angeregten und andern gegründten ursachen, die wir dyßmals umb des besten willen zumelden underlassen, fug, macht und[^105] recht hatt.

[^102: DRTA.JR 7,2, S. 1286, Z. 6: gnedigem.]

[^103: DRTA.JR 7,2, S. 1286, Z. 9: grundt.]

[^104: Korrigiert nach DRTA.JR 7,2, S. 1286, Z. 11 aus: besigleten.]

[^105: DRTA.JR 7,2, S. 1286, Z. 13: oder.]

Und wo aber yhe dyses drit antzaigen unser merckliche[^106] beschwerden[^107] bey euern Königliche Durchlaucht liebdten unnd euch, den anndern, kain stadt finden noch haben wolt: So protestiern unnd betzeugen wir hiemit offentlich vor Got, unserm einigen erschaffer, enthaltern, erlösern und seligmachern (der, wie vorgemelt, allain unser aller hertzen erforscht unnd erkenndt, Auch dem nach recht rychtten würdet)[^108], auch vor allen[^109] menschen und Creaturn, das wir fur uns, die unsern und allermenigklichs halben inn alle handlung und vermeynt abschid, so, wie vorberürt, in gemeltten odder andern sachen wider Gott, sein hailigs wort, unser aller selen hayle und gut gewissen, Auch wider den vorigen angetzogen Speyrischen reychs abschide fürgenommen, beschlossen und gemacht werden, nit gehellen[^110] noch willigen, sonder auß vorgesatzten unnd anderm[^111] redlichen, gegründten ursachen für nichtig und unpündig halten, das wir auch dawider unser noturfft offentlich außgeen lassen unnd der Römischen Kaiserlichen Majestat, unserm aller gnedigsten herren, in disem handel weytter gründtlichen unnd warhafftigen bericht thun, wie wir uns desselben gestern, nach gegebnem vermayntem abschide, als bald durch unser in der eyl gethone Protestation[^112], die wir auch hyemitt wydder erholen, offentlich vernemen lassen, und daneben erpotten haben, das wir uns nichts desterweniger mitler weil gemelts gemainen unnd freyen Christlichen Concilion odder Nacional versammlung vermitelst götlicher hilff vermöge unnd ynnhalts des vil berürten vorigen Speyrischen reichs abschids inn unsern obrigkeiten, Auch bey unnd mit unsern underthonen unnd verwandten also halten, leben und regiern, wie wir das gegen dem Allmechtygen Gott unnd Römischer Kaiserlicher Majestat, unserm aller Genedigsten herrn, als ainem Christlichen Kayser hoffen unnd getrauen zuverantworten.[^113]. Was auch der geistlichen rendt, zynnß, güldt, zehenden unnd den friden belangend, wie das inn vorigen Speyrischen reichs abschide verfaßtt unnd außgetruckt ist[^114], das wir uns darynn auch unverweyßlich halten unnd ertzaigen. und dergleichen wöllen wir uns auch die nachfolgenden puncten als die widertauff[^115] und den truck[^116] berürent, wie wir alwegen auff dysem Reichßtag verstanden seind, mit Euer Königliche Durchlaucht, liebden unnd euch, den andern, ainig sein, Auch ynnhalt der selben punct inn allweg auch gepürlich zuhalten wissen. Wir behalten unns auch bevor, vilberürt unser beschwerungen unnd Protestation ferner zu extendiern unnd was sonst in dem allem unnser weytter notturfft erfordert. unnd wöllen uns auff das alles unzweyfenlich versehen unnd getrösten, die Römisch Kaiserlich Majestat werde[^117] sich gegen uns als ein Christlicher, Got (uber alle ding) liebender Kaiser unnd unser aller gnedigster herr In ansehen[^118] unsers Christlychen, erbarn, redlichen, unnd unwanckelparn gemüts und schuldiger gehorsam genedigklich haltten unnd ertzaigen. warynnen wir dann Eur Königklichen Durchleuchtigkait liebdenn unnd euch, den andern, als unsern lieben und gnedigen Herren, Ohaymen, Vettern, Schwägern, freunden unnd besonder lieben sonst fraindtlich unnd gutwillig dienst, günstigen unnd gnedigen wyllen thon unnd beweysen mögen. Das seind wir auß freuntschafft auch gutwilliger gehorsam, gnaden unnd Christlicher lieb unnd pflicht zuthon guttwillig unnd genaygt.

[^106: DRTA.JR 7,2, S. 1286, Z. 14: merklichen.]

[^107: Noch vor der ersten Protestation am 19. April 1529 hatten die reformatorisch gesinnten Stände am 12. April 1529 Beschwerde eingelegt, vgl. die Einleitung S. , Z. zum Speyerer Reichsabschied 1529.]

[^108: Schließende Klammer korrigiert nach DRTA.JR 7,2, S. 1286, Z. 19.]

[^109: DRTA.JR 7,2, S. 1286, Z. 19: allen.]

[^110: einwilligen.]

[^111: DRTA.JR 7,2, S. 1287, Z. 1: andern.]

[^112: Gemeint ist die erste Protestation der evangelischen Fürsten vom 19. April 1526, vgl. DRTA.JR 7,2, S. (1260)1262-1265, und die Einleitung S. , Z. zum Speyerer Reichsabschied von 1529.]

[^113: Vgl. die “Verantwortungsformel” S. , Z. des Speyerer Reichsabschieds von 1526.]

[^114: Vgl. Artikel 10 S. , Z. des Speyerer Reichsabschieds von 1529.]

[^115: Vgl. Artikel 6 S. , Z. und Artikel 7 S. , Z. des Speyerer Reichsabschieds von 1529.]

[^116: Vgl. Artikel 9 S. , Z. des Speyerer Reichsabschieds von 1529.]

[^117: DRTA.JR 7,2, S. 1287, Z. 22: werden.]

[^118: DRTA.JR 7,2, S. 1287, Z. 24: ansehung.]

Actum Speyr den zwaintzigstentag Aprilis Nach Christi unsers lieben herrn unnd Seligmachers gepurt, Fünfftzehenhundertt und im Neün unnd zwaintzigsten Jarn.

Johannss Hertzog zu Sachssen Churfürst[^119]. Manu propria[^120][^121]. Georg Marggraffe zu Branndenburg[^122] Manu propria.[^123] Ernnst Hertzog zu Lunenburg. Manu propria.[^124] Philips Lanndtgraff zu Hessen[^125]. Manu propria.[^126] Wolff Fürst zu Anhalt. Manu propria.[^127][^128]

[^119: DRTA.JR 7,2, S. 1288, Z. 3: Johans K.]

[^120: Mit eigener Hand.]

[^121: Fehlt DRTA.JR 7,2, S. 1288, Z. 3.]

[^122: DRTA.JR 7,2, S. 1288, Z. 4: Gorig marggraff cv Breandembevrgk etc.]

[^123: Fehlt DRTA.JR 7,2, S. 1288, Z. 4.]

[^124: Fehlt DRTA.JR 7,2, S. 1288, Z. 5.]

[^125: DRTA.JR 7,2, S. 1288, Z. 5 folgt: etc. sst.]

[^126: Fehlt DRTA.JR 7,2, S. 1288, Z. 6.]

[^127: Fehlt DRTA.JR 7,2, S. 1288, Z. 6.]

[^128: DRTA.JR 7,2, S. 1288, Z. 7 folgt: Johann Furster canczler sst..]